गुरुजनों और विप्र यानी ज्ञानी लोगों के प्रति सम्मान रखना कवच है| जीवन की सभी समस्याओं का समाधान एक ही व्यक्ति के पास होना संभव नहीं है| इसलिए यह आवश्यक है कि दूसरों से सीखा जाये| यदि ज्ञानी लोगों के प्रति हमारा सम्मान बना रहेगा तो उनकी सहायता से जीवन में हमारे ऊपर होने वाले प्रहार सहन करने के लिए हम अधिक उपयुक्त बनेंगे| यहाँ यह विचार कीजिये कि गुरु या विप्र कोई भी हो सकते हैं| हमारी लोक कथाओं में ही कई बार बाल रूप, भिक्षु रूप आदि में कई बार ज्ञान की बातें बताई गयी हैं| इसलिए जिनको सामाजिक दृष्टि से गुरु या विप्र कहा जाता है, असल में गुरु या विप्र उससे कहीं अधिक व्यापक हो सकते हैं| आपसे उम्र में छोटे, धन संपत्ति में आपसे कम, किसी भी लिंग या सम्प्रदाय से गुरु या विप्र अपने ज्ञान से हमारी रक्षा कर सकते हैं| (यहाँ यह बताना आवश्यक है कि मंथन की जन्मभूमि बनारस में सभी एक दूसरे को अक्सर ‘गुरु’ कहकर संबोधित करते हैं!)